Karen Hækkerup (S), 2012-04-13:
Det var så lovforslag nummer to i dag, og overskriften på dem begge er den samme, nemlig at i dag er en god dag for børnene i Danmark.
Det er et bredt flertal, et enigt Folketing, der nu vælger at styrke børns rettigheder.
Jeg er som minister stolt over at kunne lægge det her frem
, og jeg er taknemlig over, at alle har valgt at gå så aktivt og konstruktivt ind i at finde nogle løsninger.
For mig har navnet ikke været det vigtige.
Det vigtige har været, at vi har fået rettet op på den kritik, som Danmark fik af FN.
Vi fik jo en kritik, da vi sidst var til eksamen i Genève – det var vi i juni 2011 – fordi vi ikke var gode nok til at sikre børns rettigheder.
Næste gang Danmark skal til eksamen, vil vi ikke længere få kritik.
Der vil vi imødekomme de krav, som vi bør imødekomme.
Den konservative ordfører sluttede af med at sige, at udsatte børn ikke kun er noget, vi taler om; det er også nogle, vi taler med.
Det er rigtigt.
Men det her handler ikke kun om udsatte børn, det her handler om alle børn.
Det handler om, at alle børn skal kende deres rettigheder.
De skal vide, hvor de kan gå hen, hvis de har behov for hjælp, hvor de kan få støtte, hvor de kan blive sendt videre, hvor de kan blive taget alvorligt.
De punkter, som forslaget drejer sig om, handler jo til dels om, at børn skal vide, hvordan de kan klage.
De skal inddrages, de skal have en let mulighed for at finde ud af, hvor de kan få hjælp, når de har det behov.
Og i den forbindelse anvender vi jo bl.a. BørneTelefonen, som er et genialt instrument.
Langt over 80 pct. af de danske børn kender BørneTelefonen og ved, at der kan man henvende sig, hvis man har behov for hjælp.
Der sidder der voksne klar ved telefonerne, som kan råde og guide en og støtte en med hensyn til at komme videre.
Jeg er blevet spurgt om af Enhedslisten, om jeg ville kommentere høringssvarene vedrørende det med navnet.
Så kan jeg godt indrømme, at det er lidt en Storm P-løsning, vi har lavet,
men ikke desto mindre imødekommer den den kritik, der var.
Vi sørger nu for, at vi på ingen af de punkter, hvor Danmark fik kritik – når det drejer sig om inddragelse, om at høre børn, om at have klageadgang – vil få kritik, næste gang vi skal til eksamen; så vil vi blive godkendt.
Så er det rigtigt, at det ikke hedder en børneombudsmand, men vi leverer de samme ingredienser, der skal til, selv om det er på forskellige adresser, nogle af tingene kommer til at blive foretaget.
Jeg var til møde i går ude hos Red Barnet, hvor Red Barnet havde besøg af nogle generalsekretærer fra forskellige europæiske lande, og det var et rigtig, rigtig godt møde.
Dels hørte jeg jo om, hvordan det går på børneområdet i andre europæiske lande, og dels fik jeg også mulighed for at fortælle om de initiativer, vi i Danmark har truffet beslutning om
Og derfra skulle jeg også overbringe en hilsen til Folketinget og sige, at det er godt, at vi nu ikke længere kan få kritik, når vi møder op til den næste eksamen.
Så ikke kun i Danmark er der tilfredshed med, at vi nu lever op til de punkter, som FN kritiserede os for ikke at leve op til tidligere, også ude i det store Europa hilser man det velkommen, at vi nu bliver et land, hvor ikke længere skal krumme tæer, næste gang vi går til eksamen.